
În sens strict, Biserica Catolică din Moldova este interpelată de realita- 
tea religiilor necreştine într-un mod indirect şi redus deocamdată. Dar, 
având în vedere globalizarea economică şi mediatică, fenomenul migraţiei 
şi evoluţia social-politică a țării noastre cu perspectiva integrării europene, 
trebuie să fim pregătiți pentru întâlnirea şi dialogul respectuos cu adepţii 
altor religii decât cele creştine. Izvorul fundamental de orientare în culti- 
varea unei atitudini echilibrate din acest punct de vedere este Declaraţia 
cu privire la relaţiile Bisericii cu religiile necreştine Nostra aetate. 

Referitor la originea acestui text, trebuie precizat că la începutul Conci- 
liului nu era prevăzută nici o declarație despre relaţiile Bisericii cu religiile 
necreştine, iar problema relațiilor cu evreii a ajuns să fie discutată doar în 
timpul celei de-a doua sesiuni!. În acest context, s-a dorit ca declarația 
despre relaţiile Bisericii cu evreii să fie precedată de o scurtă menţiune 
asupra religiilor necreştine. Astfel, s-a format declarația Nostra aetate, 
care a fost promulgată în 28 octombrie 1965. 

Textul are două părți, aproape egale ca importanță. Prima parte, capi- 
tolele 1-3, conţine o scurtă luare de poziţie asupra religiilor necreştine, în 
general, apoi asupra religiilor hinduiste şi budiste, şi asupra islamului, în 
special. Partea a doua, capitolele 4-5, tratează într-o manieră explicită despre 
atitudinea Bisericii față de evrei, chestiune ce a fost mult şi viu discutată. 

Religiile necreştine constituie obiectul primelor trei capitole ale Decla- 
raţiei, care nu prezintă în mod exhaustiv asemănările şi diferențele dintre 
religiile necreştine şi cea creştină, ci oferă catolicilor câteva perspective 
fundamentale în funcție de situaţia lumii contemporane pe cale de unificare. 
Printre motivele care au stat la baza acestei declaraţii, amintim faptul că, 
înainte de Conciliu deja, mulți reprezentanţi ai altor religii necreştine au cău- 
tat să intre în legătură cu Biserica Catolică. Apoi, mijloacele de comunicare 
socială şi legăturile aeriene au micşorat enorm distanța dintre oameni şi 
culturi. În plus, factorii tehnici, pericolele comune pe care le reprezintă 


1 Cf. E KONIG, „Introduction”, în CONCILE OECUMENIQUE VATICAN 1, Documents Conciliaires. 
Decret sur les relations de l'Eglise avec les religions non-chrâtiennes „Nostra aetate”, II, 
Editions du Centurion, Paris 1965, 199-211. 


216 DIALOG TEOLOGIC 16 (2005) 


necredința şi ateismul militant au dat naştere primelor contacte între re- 
prezentanții religiilor necreştine şi cei ai religiei creştine. 

Dimensiunile reduse ale acestei Declaraţii nu trebuie să ne inducă în 
eroare şi să ne facă să minimalizăm importanța ei. lată câteva perspective 
ce evidențiază anvergura acestui document. Din perspectiva lumii moderne, 
constatăm că trăim în interiorul unui proces de unificare mondială. Pentru 
prima dată în istorie, omul contemporan este conştient de unitatea nea- 
mului omenesc şi comuniunea de destin. Provocarea timpurilor de astăzi 
constă în exprimarea deplină a acestei unităţi şi realizarea ei concretă în 
istorie. De aceea, este important ca puterile religioase să acționeze ca pu- 
teri unificatoare. După cum se ştie, în decursul istoriei, religiile, inclusiv 
creştinismul, s-au manifestat deseori sub aspecte particulare, cauzând se- 
parare, ură şi război. Dacă lumea contemporană trebuie să acorde un loc 
creştinismului, acesta trebuie să fie o putere de legătură şi reconciliere; 
trebuie să rămână în dialog cu toți ceilalți. 

Din perspectiva Bisericii, observăm că Biserica poate să promoveze dia- 
logul şi, în acelaşi timp, să nu renunţe la caracterul unic al revelației sale 
şi la prezența sa necesară pentru mântuirea lumii. Această poziție se ba- 
zează pe misiunea Bisericii, pe datoria sa de a vesti mântuirea autentică în 
Isus Cristos. Desigur, mai mult ca în trecut, Biserica de astăzi ştie că accep- 
tarea credinţei presupune întreaga libertate umană şi că, în domeniul con- 
vingerilor religioase, nimeni nu poate fi constrâns cu forța’. Poziţia sa în 
lume este întemeiată pe recunoaşterea valorilor pozitive care există şi în 
celelalte tradiţii religioase. Recunoaşterea acestor valori nu înseamnă ac- 
ceptarea unei alte economii salvifice alături de cea a lui Cristos. Biserica 
ştie că toți oamenii numai în Cristos îşi găsesc mântuirea, dar fiindcă, încă 
de la începuturile istoriei, omenirea este îndreptată spre Cristos, oamenii, 
care sunt fideli potrivit conştiinţei lor bune propriei vocaţii, pot, în felul 
acesta, să participe deja la mântuirea în Cristos. În perspectiva poporului 
lui Dumnezeu universal, Biserica nu-i consideră pe necreştini ca pe nişte 
străini, ci ştie că toţi cei care sunt de bunăvoință sunt legaţi de unicul popor 


2 „Conciliul al II-lea din Vatican declară că persoana umană are dreptul la libertatea re- 
ligioasă. Această libertate constă în faptul că toți oamenii trebuie să fie imuni la orice con- 
strângere din partea indivizilor sau a grupurilor sociale şi a oricărei puteri omeneşti, astfel 
încât, în materie religioasă, nimeni să nu fie constrâns să acționeze împotriva conştiinţei 
sale şi nimeni să nu fie împiedicat să acționeze conform conştiinţei sale, în particular şi în 
public, atât singur, cât şi asociat cu alţii, între limitele cuvenite. El mai declară şi că dreptul 
la libertatea religioasă este realmente întemeiat pe însăşi demnitatea persoanei umane, aşa 
cum este cunoscută din cuvântul lui Dumnezeu revelat şi pe calea rațiunii. Acest drept al 
persoanei umane la libertatea religioasă trebuie în aşa fel recunoscut în organizarea juridică 
a societăţii, încât să devină un drept civil” (DH 2). 

al lui Dumnezeu, deşi în grade diferite?. Fiind conştientă de vocația comună 
a oamenilor şi de unica mântuire, Biserica se ştie legată de toţi, dar rămâne 
o datorie a ei să ofere tuturor oamenilor plinătatea mântuirii în Cristos. 

Cât priveşte conţinutul, primul capitol arată ceea ce este comun tuturor 
oamenilor: toate popoarele sunt legate între ele prin Tatăl comun, care 
este în ceruri. De asemenea, oamenii din toate timpurile şi locurile au în 
comun întrebarea despre sensul şi scopul vieţii, despre sensul suferinței, al 
morții şi al unei răsplăți după moartea corporală, eforturile de a lumina 
existența umană, de unde vine viața umană şi încotro se îndreaptă. 

Al doilea capitol prezintă exemplul a două mari religii, hinduismul şi 
budismul; arată modul în care căutarea misterului ultim al Tatălui, stăpâ- 
nul vieții şi izvorul ei, pătrunde şi susține o cultură veche şi bogată; modul 
în care oamenii acestor religii recunosc angoasa şi lipsurile existenței pă- 
mânteşti şi felul în care caută pe diferite căi să se elibereze de această 
condiție mizerabilă pentru a ajunge la Dumnezeu. În special, budismul 
evidenţiază caracterul caduc şi insuficienţa radicală a lumii vizibile. În 
efortul lui de a se elibera, omul caută să găsească drumul adevărat spre 
pacea netulburată. Acest capitol prezintă câteva concluzii practice pentru 
creştinii catolici. Ei trebuie să recunoască ceea ce este bun în celelalte religii. 
Dacă pătrund mai adânc în interiorul lor, vor recunoaşte o rază din acea 
lumină care porneşte de la Cristos şi a cărei plinătate le este oferită de 
propria religie. Prin viața lor, creştinii catolici trebuie să dea mărturie des- 
pre credința care îi motivează, să caute cu prudenţă şi iubire colaborarea 
şi dialogul cu oamenii ce aparțin altor religii. 

Al treilea capitol este consacrat islamului şi valorifică ceea ce are în co- 
mun cu creştinismul, modul în care şi-l reprezintă pe Dumnezeu. Între ei 
mai există o legătură prin Abraham şi, de asemenea, prin Isus pe care mu- 
sulmanii îl cinstesc ca pe un profet, şi prin maica sa feciorelnică, Maria. 
Conciliul îi îndeamnă pe catolici să nu uite intimitatea ce exista odinioară 
între aceste două religii şi culturi şi, printr-o prețuire reciprocă, să devină 
conştienţi de misiunea lor comună față de binele tuturor oamenilor. 


3 „În sfârşit, cei care nu au primit încă evanghelia se raportează în diferite moduri la 
poporul lui Dumnezeu. În primul rând, acel popor căruia i-au fost date testamentele şi fă- 
găduinţele, şi din care s-a născut Cristos după trup (cf. Rom 9,4-5), popor ales, iubit pentru 
părinţii lui: căci Dumnezeu nu-şi ia înapoi darurile şi chemarea făcută (cf. Rom 11,28-29). 
Însă planul mântuirii îi îmbrăţişează şi pe aceia care îl recunosc pe Creator, şi printre ei, în 
primul rând, pe musulmani, care, declarând că ţin credința lui Abraham, îl adoră împreună 
cu noi pe Dumnezeul unic, milostiv, care îi va judeca pe oameni în ziua de apoi. De aseme- 
nea, Dumnezeu nu este departe nici de aceia care, în umbre şi chipuri, caută un Dumnezeu 
necunoscut, căci el dă tuturor viață, suflare şi orice lucru (cf. Fap 17,25-28) şi, ca Mântuitor, 
voieşte ca toți oamenii să se mântuiască (cf. 1Tim 2,4) (LG 16). 

Ultimul capitol vorbeşte despre evrei, dar nu se referă la istoria prezentă“, 
ci la istoria mântuirii. Astfel, capitolul aminteşte de legătura dintre Biserică 
şi poporul evreu, înscrisă în istoria mântuirii. La acest Conciliu, Biserica 
şi-a dat seama mai bine cine este ea, căutând să adâncească mai mult mis- 
terul propriei sale existenţe, să înțeleagă mai bine misiunea pe care trebuie 
să o îndeplinească. Mergând pe această cale, Biserica a ajuns în mod inevi- 
tabil să întâlnească misterul poporului evreu, lucrarea lui Dumnezeu în 
viața acestuia. Din perspectiva istoriei mântuirii, ea rămâne mereu legată 
de fiii lui Abraham. Declaraţia conciliară afirmă că această legătură obiec- 
tivă trebuie să devină o relaţie de prețuire, respect şi înțelegere reciprocă. 
Într-adevăr, Biserica recunoaşte că rădăcinile sale se afundă adânc în pă- 
mântul vechiului Israel, ajungând la patriarhi şi profeţi, la Abraham şi 
Moise. Biserica creştină le mărturiseşte cu bucurie, fiindcă, deşi este o cre- 
atură nouă, ea se află în prelungirea Israelului de altădată. Pentru Biserică, 
legătura cea mai puternică cu poporul evreu este omul Isus din Nazaret. 
Ea nu poate şi nici nu vrea să uite că, făcându-se frate al tuturor oamenilor, 
Domnul s-a făcut evreu. Cu alte cuvinte, el, Mântuitorul lumii, a trăit şi a 
murit ca membru al poporului, care, prin harul lui Dumnezeu, a fost ales 
şi format în sensul acesta. De asemenea, Biserica nu poate să uite că mama 
lui Isus era din casa lui David, că apostolii, primii ucenici, erau din neamul 
lui Abraham şi că ei şi-au petrecut copilăria printre copiii lui Israel. 

Aici nu este vorba doar de nişte observaţii istorice; evanghelia este şi 
rămâne de neînțeles în multe aspecte, dacă nu se ține cont de această legă- 
tură dăruită şi voită de Dumnezeu. Deşi prima comunitate de la Ierusalim 
era formată doar din evreii care l-au recunoscut pe Isus drept Mesia, cea 
mai mare parte a poporului nu l-a acceptat pe Isus drept Cristos. Pornind 
de aici, mulți creştini, de-a lungul secolelor, au considerat, dar în mod eronat, 
că Israelul în ansamblul său este vrednic de dispreț. Declaraţia conciliară 
subliniază că această concluzie este greşită şi că Scriptura dă mărturie 
despre fidelitatea iubirii lui Dumnezeu față de poporul evreu (cf. Rom 11,28-29). 
În consecință, este greşit să se atribuie întregului popor evreu — de ieri sau 
de azi — responsabilitatea pentru moartea lui Isus. 

Din punct de vedere istoric, persoanele implicate în pătimirea şi moar- 
tea lui Isus sunt puţine: un grup restrâns de evrei, un cetățean roman şi o 


Declaraţia despre religiile necreştine cu cele patru capitole este rezultatul unui efort 
de consultare şi dialog care a început în 1961, anul în care Papa Ioan al XXIII-lea a încre- 
dințat Secretariatului pentru Unitatea Creştină să redacteze un text despre relaţiile dintre 
catolici şi evrei, şi s-a terminat în 1965. Papa Ioan al XXIII-lea este considerat autorul 
moral al acestei declaraţii, care a cunoscut nemijlocit greutăţile cu care s-au confruntat 
evreii înainte de al Doilea Război Mondial în timpul activităţii sale diplomatice din Orientul 
Apropiat şi Bulgaria. 

mână de soldaţi sirieni aparținând cohortei a X-a, staționată în Palestina. 
Despre toţi aceştia, Domnul Isus şi apoi apostolii au spus: „lartă-i Doamne, 
că nu ştiu ce fac!” Din punct de vedere teologic, adevărații vinovaţi de 
moartea lui Isus sunt oamenii păcătoşi din toate timpurile. Deşi declarația 
nu vorbeşte direct despre acuzația de deicid ce s-a adus în trecut evreilor, 
textul condamnă discriminarea evreilor, afirmând că Isus Cristos, „în iubi- 
rea lui nesfârşită, s-a supus de bunăvoie pătimirii şi morții pentru păcatele 
tuturor oamenilor” (NA 4). De altfel, ştim cu toţii că fiecare păcat este o 
încercare iluzorie de a-i răpi lui Dumnezeu divinitatea sau stăpânirea. Fiecare 
păcat îl conduce pe Isus pe Golgota, fiecare păcat îl răstigneşte pe cruce. 
Prin urmare, fiind crucea lemnul milostivirii, pomul iubirii divine, respon- 
sabilitatea pentru suferința şi moartea lui Cristos nu revine unui grup de 
evrei, ci tuturor oamenilor păcătoşi, fie că ştiu lucrul acesta sau nu. În 
acest document, Biserica deplânge suferințele şi chinurile prin care au tre- 
cut evreii, amintindu-şi de toate harurile pe care le-a primit prin mijlocirea 
lor. Având în vedere patrimoniul comun pe care îl au Sinagoga şi Biserica, 
Declarația recomandă creştinilor şi evreilor să promoveze cunoaşterea şi 
stima reciprocă, studiile biblice şi teologice în comun, precum şi dialogul 
frăţesc. 

In concluzie, religiile necreştine devin din ce în ce mai prezente în viața 
noastră. Fenomenul expansiunii sectelor şi noilor mişcări religioase, în mod 
deosebit al acelora care provin din religii necreştine şi dintr-un aşa-numit 
umanism, constituie o provocare serioasă la adresa creştinilor catolici, care 
trebuie să-şi motiveze mai adânc speranţa lor în faţa lumii prezente. În 
sensul acesta, păstorii comunităţilor au un rol semnificativ în educarea 
creştinilor, iar formarea lor în lumina noilor orientări oferite de magiste- 
riul universal sau local al Bisericii nu mai are nevoie de nici un fel de jus- 
tificare?. 


5 Bibliografia în limbi străine la această temă este bogată. Amintesc aici doar câteva 
documente importante traduse în limba română: Ioan PAUL AL II-LEA, Scrisoarea enciclică 
Redemptoris missio (1.12.1990), ARCB, Bucureşti 1991; CONSILIUL PONTIFICAL PENTRU DIA- 
LOGUL RELIGIOS, Pe acelaşi drum. Biserica Catolică în dialog cu tradiţiile religioase ale lumii, 
Editura Misionarilor Verbiţi, Traian (NT) 1999; SECRETARIATUL PENTRU UNIREA CREȘTINILOR 
— SECRETARIATUL PENTRU NECREŞTINI — SECRETARIATUL PENTRU NECREDINCIOŞI — CONSILIUL PONTI- 
FICAL PENTRU CULTURĂ, Fenomenul sectelor sau al noilor mişcări religioase (7.05.1986), Presa 
Bună, laşi 2004; CONSILIUL PONTIFICAL PENTRU CULTURĂ — CONSILIUL PONTIFICAL PENTRU DIALOGUL 
ÎNTERRELIGIOS, Isus Cristos, aducătorul apei vii. O reflecţie creştină despre New Age, Presa 
Bună, laşi 2004; Dieceza DE IAşi, Cartea sinodală, 88-93. 

Dialog în adevăr şi iubire 


Recent, cardinalul Walter Kasper, preşedintele Consiliului Pontifical 
pentru Unitatea Creştină, se întreba care este valoarea şi actualitatea dia- 
logului ecumenic în contextul profundelor schimbări ce au loc în Biserică 
şi în societate. Lărgind întrebarea cardinalului, ne putem întreba şi noi 
care este valoarea şi actualitatea dialogului interreligios. Bineînţeles, ne 
referim aici la dialogul ecumenic şi interreligios aşa cum l-a definit Conci- 
liul al II-lea din Vatican, adică un dialog în adevăr şi iubire. Dacă păstrează 
aceste dimensiuni, dialogul este de mare valoare, pentru că se potriveşte 
testamentului lui Isus din ajunul pătimirii sale şi tinde spre realizarea 
concretă şi deplină a ceea ce este adevărata natură a Bisericii, una şi sfântă. 

Aşadar ecumenismul este „drumul Bisericii” în mileniul al III-lea, cum 
spune Papa loan Paul al II-lea, şi, pe cale de consecință, obligaţia sfântă a 
fiecărui creştin. Fcumenismul este un şantier în care se construieşte viito- 
rul Bisericii, de aceea, este de mare actualitate. Lucrul acesta se înțelege şi 
mai bine dacă ținem cont de fenomenul globalizării, de conflictele culturale, 
etnice, sociale şi chiar religioase. Într-un asemenea context, creştinii nu au 
alternativă; trebuie să fie împreună şi împreună să dea mărturie despre 
evanghelia reconcilierii şi a păcii. Dar într-o lume care se schimbă rapid, şi 
ecumenismul se schimbă. Nu mai trăim în lumea de acum patruzeci de ani, 
când au fost promulgate documentele conciliare despre ecumenism. Până 
acum, putem constata că ecumenismul a dat roade bune; printre ele, cel 
mai important este redescoperirea fraternității creştine, cu punctul său de 
sprijin, nu în sentimentele sau emoțiile umane, ci în unicul Botez comun şi 
credința în Isus Cristos, Mântuitorul unic şi universal. Neîndoielnic că 
există şi deziluzii, dar şi ele sunt un semn al succesului ecumenic, întrucât 
creştinii îşi dau seama de distanţa ce îi separă pe măsură ce se apropie unii 
de alții. În afară de momentele de rugăciune împreună pentru unitatea 
creştină din timpul săptămânii mondiale de rugăciune pentru refacerea 
unităţii, pot fi considerate drept progrese importante întâlnirile şi colabo- 
rările dintre reprezentanţii clerului catolic şi ortodox - la nivel religios, 
social, academic etc. —, fapte concrete ce vorbesc de la sine despre instaurarea 
unui nou climat în relațiile ecumenice. 

Se cunosc deja lucrurile pe care le avem în comun: Sfânta Scriptură, 
sacramentele, mai ales Euharistia, ministerul episcopal şi sacerdotal etc. 
Dar nu există unanimitate în privința scopului dialogului ecumenic, şi 
anume, comuniunea eclezială deplină şi vizibilă în jurul ministerului petrin. 
Din această cauză, dialogul va fi lung, însă, între timp, nu trebuie slăbită 
colaborarea în fața secularizării şi unirea forțelor în promovarea rădăcinilor 
şi valorilor creştine. Asumarea acestor provocări poate să conducă la realizarea 

unor paşi importanţi pe calea ecumenismului. Dincolo de aceste provocări, 
există multe persoane ce se roagă pentru unitate, în special, cele care tră- 
iesc în familii mixte, mult mai mult decât ne putem noi imagina, dorind o 
unitate transversală între creştini. Am văzut că există un ecumenism ofi- 
cial şi unul spiritual. Conciliul a afirmat că ecumenismul este un impuls al 
Duhului Sfânt, de aceea, aspectul spiritual este inima mişcării ecumenice. 
Nu ştim unde şi cum se va termina această mişcare, dar trebuie să fim 
convinşi că promisiunea Duhului se va realiza. 

Dar şi dialogul interreligios este de mare valoare şi de mare actualitate. 
După patruzeci de ani de la promulgarea Declaraţiei despre relaţiile Bise- 
ricii cu religiile necreştine, Biserica Catolică a cules roade semnificative, 
printre care trebuie amintită stima de care se bucură astăzi Biserica în 
lumea religiilor necreştines. În cazul de față, premisa dialogului rămâne 
certitudinea că omul, creat după chipul şi asemănarea lui Dumnezeu, este 
şi „locul” privilegiat al prezenţei sale salvifice. Avem diferite forme şi nive- 
luri de dialog cu celelalte religii. Primul este dialogul vieţii, prin care oamenii 
se străduiesc să trăiască într-un spirit de deschidere şi bună vecinătate, îm- 
părtăşind unii altora bucuriile şi durerile, problemele şi preocupările vieţii. 
Deosebit de important este dialogul faptelor, printre care se află educarea 
în favoarea păcii, respectul pentru mediul înconjurător, solidaritatea cu cei 
care suferă, promovarea dreptăţii sociale şi dezvoltarea integrală a popoa- 
relor. De asemenea, există şi un dialog teologic, prin care se caută înțelege- 
rea respectivelor moşteniri religioase şi prețuirea reciprocă a valorilor spi- 
rituale. Acest dialog trebuie să evidenţieze atât convergenţele, cât şi 
diferențele fundamentale, pentru a putea depăşi prejudecățile şi neînțele- 
gerile. În ultima vreme, devine tot mai important dialogul experienței reli- 
gioase, care se concretizează în exercitarea contemplaţiei. Desigur, şi aici 
este nevoie de discernământ, pentru ca mistica să nu conducă la o atitudi- 
ne de relativizare religioasă. 

În fine, dacă mărturisim că Duhul Sfânt lucrează nu doar în interiorul 
Bisericii Catolice, ci şi în afara granițelor ei vizibile, iar Cristos a murit 
pentru toți oamenii şi ultima vocaţie a omului este efectiv una singură, cea 
divină, atunci trebuie să susţinem, aşa cum ne îndeamnă Conciliul (cf. GS 22), 
în adevăr şi iubire, că Duhul Sfânt oferă tuturor oamenilor posibilitatea 
ca, într-un mod cunoscut de Dumnezeu, să fie asociați misterului pascal. 

Se aud tot mai multe voci care susțin că ar fi nevoie de un al treilea 
Conciliu din Vatican pentru clarificare şi îndrumare. După părerea Papei 


5 Cf. IOAN PAUL AL II-LEA, „Dialogul cu marile religii mondiale”, Audienţa generală din 
19.05.1999. 

Benedict al XVI-lea”, un conciliu este un eveniment care tulbură şi răsco- 
leşte Biserica în totalitatea ei şi care solicită un timp îndelungat pentru a 
fi asimilat. Nu am reuşit nici pe de parte să asimilăm învățătura Conciliului 
al II-lea din Vatican. Un al treilea Vatican nu ar fi soluţia pentru a rezolva 
problemele situaţiei actuale. Un conciliu nu este un deus ex machina, unde 
se rezolvă totul printr-o singură mişcare. Pentru ca deciziile şi orientările 
unui conciliu să devină viaţă, sunt necesare răbdarea aprofundării, răbda- 
rea modelării vii a timpului şi întrebărilor, răbdarea prelucrării. Un conci- 
liu nu este un mijloc de vindecare miraculos. Dimpotrivă, un conciliu pro- 
voacă, în mod obişnuit, crize, problematizări, care trebuie să ducă la 
vindecare. Cu referire la tema majoră din documentele prezentate, Conci- 
liul ne oferă un principiu de reflecţie şi comportare, care rămâne valabil şi 
astăzi: in necessariis unitas, in dubiis libertas, in omnibus caritas! 


7 Cf. J. RATZINGER, Sarea pământului. Creştinismul şi Biserica Catolică la cumpăna din- 
tre milenii (1996), Sapientia, Iaşi 2006, 300-302. 


